**Урок беларускай літаратуры ў 8 класе**

**ТЭМА: Уладзімір Караткевіч “Паром на бурнай рацэ”. Характарыстыка галоўных герояў твора**

**Мэты ўрока:**

у працэсе паглыбленай работы з тэкстам вучні навучацца даваць характарыстыку галоўным героям апавядання «Паром на бурнай рацэ» і вызначаць матывы іх паводзін;

стварыць умовы для асуджэння пачуццяў абыякавасці і жорсткасці ў дачыненні да іншага чалавека;

спрыяць развіццю інтэлектуальных здольнасцей вучняў; садзейнічаць выхаванню маўленчай культуры вучняў.

Абсталяванне: карткі з цытатамі, аркушы паперы, алоўкі, табліца, карткі двух розных колераў .

Прыёмы візуалізацыі: таймлайн, скрыня з загадкамі.

**ХОД УРОКА**

**1. Арганізацыйны момант. Стварэнне псіхалагічнага настрою.**

**Настаўнік** чытае на памяць верш Р.Барадуліна “Чалавек не ўзнікае так…”

Чалавек не ўзнікае так —  
Ён збываецца, адбываецца  
Як ратай,  
Як дзівак,  
Як мастак,  
Ад якога свет адбіваецца.

Чалавек не знікае так,  
Бы ў кішэні вякоў пятак.  
Ён сціраецца аб дарогі,  
Разбіваецца аб адчаі,  
Пераходзіць ва ўсе трывогі  
Веку,  
Што яго прыручае.

Перш чым вочы заслоняць векам,  
Чалавек хоча стаць чалавекам.

**Настаўнік:** Праблему чалавечнасці закранае і У.Караткевіч у сваім апавяданні “Паром на бурнай рацэ”. Давайце ўзгадаем змест твора.

**2. Актуалізацыя ведаў. Праверка дамашняга задання.**

**Заданне:** вучням прапануецца намаляваць прамы адрэзак. Потым неабходна наклеіць на яго ў храналагічнай паслядоўнасці палоскі паперы, на якіх адзначаны падзеі з твора. (работа ў парах)

“Cправа ішла больш чым пра хлеб. Справа ішла пра свабоду”.

“Гораў пераправіў конніка на другі бераг”.

“Вераб’іная ноч за акном ужо ўзяла свае правы”.

“- На той бераг, калі ласка, - сказала жанчына”.

“Паром немінуча знясе. Пачакайце да раніцы.”

“- Гняздо раскідана. Страшная штука ўраган.Дзе хавацца? На якой зямлі?”

“ – Мы не маглі патануць, - упэўнена сказала яна. - …Мы неслі жыццё”.

“ – Генерал Фікельмонтвыказвае вам удзячнасць за дасканала выкананы загад”.

“Капітан Пора-Леановіч, вы нягоднік”.

“Вы сваёй мужнасцю далі мужнасць і мне… Дай Бог, каб мае ўнукі ніколі не варагавалі з вашымі”.

**(Агучваюцца вынікі работы)**

**3. Вызначэнне тэмы і мэты ўрока.**

*Прыём візуалізацыі “Скрыня з загадкамі”. Настаўнік прапануе вучням дастаць са скрыні рэч, расказаць як звязаны прадмет з героем (героямі) твора. У скрыні знаходзіцца пісталет, пагоны капітана, бінт.*

Настаўнік: Усе гэтыя рэчы, звязаны з галоўнымі героямі твора, пра якіх пойдзе гаворка на сённяшнім уроку.

Вучні самастойна фармулююць мэты ўрока, працягнуўшы словы: даведаюся…вызначу…выкарыстаю…

**4. Праца па тэме ўрока.**

Падзел класа на 2 групы (вучні выцягваюць са скрыні картку акрэсленага колеру, займаюць месца ў групе).

Заданне: На аснове табліцы ахарактарызуйце вобразы Горава (1 група), Пора-Леановіча (2 група).

|  |  |  |  |  |  |
| --- | --- | --- | --- | --- | --- |
| **Герой** | **Сацыяльнае паходжанне** | **Знешні выгляд** | **Асаблівасці паводзін (з салдатам; у сцэне сустрэчы з жанчынай; на дуэлі)** | **Думкі, пачуцці (на грамадскае жыццё)** | **Рысы характару** |
| **Гораў** | *“карэнны русак са старой маскоўскай фаміліі”* | *“Бялявыя хвалістыя валасы прыліплі да спатнелага лба, глыбокія сінія вочы сталі жаласнымі”Голас быў моцны і звонкі.* | *“Землякі, - з нечаканай для сябе пяшчотай сказаў Юрый”. Дапамагае жанчыне з пераправай.*  *Стар.123 (дуэль)* | *“У вас ёсць народ. Ёсць павага да чалавека, любоў да яго. Гонар афіцэра не ў тым, каб быць катам.* | *Добры, спагадлівы, гуманны, гатовы прыйсці на дапамогу, шчыры, міласэрны, добразычлівы* |

|  |  |  |  |  |  |
| --- | --- | --- | --- | --- | --- |
| **Герой** | **Сацыяльнае паходжанне** | **Знешні выгляд** | **Асаблівасці паводзін (з салдатам; у сцэне сустрэчы з жанчынай; на дуэлі)** | **Думкі, пачуцці (на грамадскае жыццё)** | **Рысы характару** |
| **Пора-Леановіч** | *“нашчадак сепаратысцкай фаміліі і ўраджэнец Магілёва”* | *“…сухі прыгожы твар, белыя валасы і бакенбарды і, галоўнае, страшнаватыя блакітныя вочы, у якіх відна была пагарда да ўсяго. І яшчэ рэзкі шрам паўз брыво і левую скронь”* | *Фамільярны; “не можа ж ён не разумець яе становішча. Здзек або халодная подласць?”; “мацнейшы за каменны мур”. “Мы занадта перашкаджалі адзін аднаму…” “Дзякуй Вам…”* | *Стар.104*  *“І нікога не шкадуй для сваёй мэты…Здрада, атрута, данос, а пасля нож, бізун, турма…Галоўнае – стаць на той бок, які выйграе. Воўк ваўку – чалавек. Ідзіце па трупах.* | *“Нешматслоўны, заўсёды іранічны…”*  *Страшны, вельмі небяспечны, драпежнік, не мае ў душы пакут сумлення; жудасны, страшны, як шалёная рысь. Раўнадушны.* |

**Фізхвілінка.**

Сава.

Парадак выканання: схапіце і шчыльна сцісніце мышцы правага пляча левай рукой. Цяпер павярніце галаву і паглядзіце назад праз плячо. Глыбока ўдыхніце і разгарніце плечы. Паглядзіце праз левае плячо і распрастайце плечы. Апусціце падбародак на грудзі і глыбока ўдыхніце – выдыхніце. Паўтарыце тое ж самае, схапіўшы левае плячо правай рукой.

**Агучваюцца вынікі работы. Настаўнік пры неабходнасці задае пытанні.**

Гораў

- У чым была небяспека начной пераправы на другі бераг Дняпра?

- Што падштурхнула капітана Горава даверыцца салдату Івану, папрасіць у яго дапамогі?

- Як рэагуе капітан Гораў на тое, што жонка Грынкевіча спазнілася ўсяго на дзесяць хвілін?

- Што вымусіла Юрыя Горава выказаць сваё абурэнне капітану Пора-Леановічу?

- Ці ёсць у душы Горава страх, калі ён збіраецца і прымае ўдзел у дуэлі?

- Якія моцныя пачуцці жывуць у яго душы і кіруюць яго дзеяннямі?

- Ці заўважае ён незвычайныя паводзіны Пора-Леановіча, калі той папярэджвае, што будзе страляць левай рукой, прапануе выбраць лепшы пісталет?

Пора-Леановіч.

- На якую мастацкую дэталь звяртае ўвагу аўтар, пры апісанні знешнасці капітана Пора-Леановіча? Чаму, на вашу думку, менавіта вочы?

- Хто ў тэксце дае характарыстыку Пора-Леановічу?

- Як дзейнічае капітан, каб затрымаць жанчыну?

- Чаму Пора-Леановіч гаворыць”дзякуй” за сваю смерць?

- Ці можна ў такім выпадку сцвярджаць, што ў яго сапраўды не было сумлення?

**5. Дамашняе заданне**

Напісаць ліст Гораву або Пора-Леановічу, абапіраючыся на словы жонкі Грынкевіча “Людзі заўсёды людзі. Людзі ўсюды людзі…”

**6. Падвядзенне вынікаў урока. Каменціраванае выстаўленне адзнак. Рэфлексія. Працягніце сказ:**

Сённяшні ўрок прымусіў задумацца…

Здалося важным…

Цяпер я магу…

Больш за ўсё мне (не) спадабалася….

Я зразумеў(ла)…

Я навучыўся (лася)…